Қызылордада мұнайшылар мерекесі тойланды
"Қызылордада мұнайшылар мерекесі тойланды" | "https://abai.kz/post/96723"
TITLE: Қызылордада мұнайшылар мерекесі тойланды
URL: https://abai.kz/post/96723
META: "Қызылордада мұнайшылар мерекесі тойланды" | "https://abai.kz/post/96723"
DATE: 29.08.2019
AUTHOR(s): Abai.kz
TOTAL WORDS: 220
TEXT: Қызылордада мұнай-газ саласының қызметкерлерін кәсіби мерекесімен және қазақстандық мұнай өнеркәсібінің 120 жылдығы аталып өтті, - деп хабарлайды Абай-ақпарат. Шараға қатысқан облыс әкімі Қуанышбек Ысқақов: – Кезінде Құмкөл кенішінің ашылуы - Сыр өңірінің мұнайлы өлке ретінде дамуы мен өнеркәсіптік аймаққа айналуының негізін қалады. Өңірімізде толықтай мұнай-газ кластері қалыптасты. Содан бергі уақытта Сыр мұнайы экономикамыздың дамуына зор үлесін тигізді. Өңір экономикасының негізгі локомотиві болды. Өкінішке қарай, соңғы 6 жылда облыста мұнай өндіру көлемі 4,3 млн тоннаға қысқарды. Болжам бойынша, биылғы жылы тағы 1,1 млн тоннаға қысқарады деп отырмыз, - деді ол. Сарапшылардың сөзінше, өңірдің мұнай-газ саласының ресурстық әлеуетін одан әрі арттыруға перспективалы шөгінді бассейндер мен Арал теңізінің акваториясын кең ауқымды зерделеу ықпал ететін болады. Бұдан әрі аймақ басшысы өңірдегі іргелі кәсіпорындарды мемлекеттік-жекеменшік әріптестік аясында жаңа кен орындарын барлау бойынша бірлесіп жұмыс істеуге шақырды. – Қазірдің өзінде Қазақстан Республикасы Үкіметінің Қаулысымен Қызылорда облысының әлеуметтік-экономикалық дамуының кешенді жоспары бекітілді. Кешенді жоспарда Шу-Сарысу, Оңтүстік - Торғай, Сырдария шөгінді бассейндерін геологиялық зерттеу де қамтылған, онда көмірсутек қорларын анықтау қарастырылған, - деп атап өтті. Салтанатты кеш барысында мұнай саласының құрметті ардагері, Қазақстанның «Еңбек ері» Ұзақбай Қарабалин сала қызметкерлерін айтулы мерекемен құттықтап, сөз сөйледі. Сырбойылық мұнай-газ саласының үздік қызметкерлеріне марапаттар табысталып, іс-шара мерекелік концерттік бағдарламамен жалғасты. Елена Әбдіхалықова, Мәдина Сәдуақасова, Ақылбек Жеменей сынды өнер жұлдыздары әннен шашу шашты. Ал кешкілік орталық алаңда мұнайшылар күніне арналған гала-концерт өтті Abai.kz
